b'\n_START_ARTICLE_\nNarnia (yhtye)\n_START_SECTION_\nHistoria\n_START_PARAGRAPH_\nChristian Liljegrenin ja Carl Johan Grimmark tapasivat toisensa ensimm\xc3\xa4isen kerran vuonna 1993. Liljegrenin silloinen yhtye, Modest Attraction, oli julkaisemassa ensimm\xc3\xa4ist\xc3\xa4 albumiaan. Grimmark soitti Sentinel-yhtyeess\xc3\xa4. Ensimm\xc3\xa4inen tapaaminen oli lyhyt, mutta miehet vaihtoivat puhelinnumeroita ja pitiv\xc3\xa4t yhteytt\xc3\xa4 t\xc3\xa4m\xc3\xa4n tapaamisen j\xc3\xa4lkeen. _NEWLINE_Vuonna 1996 Modest Attraction julkaisi toisen levyns\xc3\xa4 ja Grimmark teki p\xc3\xa4\xc3\xa4t\xc3\xb6ksen j\xc3\xa4tt\xc3\xa4\xc3\xa4 Sentinel. Samoihin aikoihin Liljegren soitti Grimmarkille, ja kysyi kiinnostaisiko t\xc3\xa4t\xc3\xa4 l\xc3\xa4hte\xc3\xa4 mukaan h\xc3\xa4nen sooloprojektiinsa. Liljegren halusi tehd\xc3\xa4 melodista hard rockia, mihin h\xc3\xa4nell\xc3\xa4 ei ollut mahdollisuutta Modest Attractionin kanssa. Grimmark lupautui mukaan projektiin._NEWLINE_Narnian kappaleiden teko aloitettiin Liljegrenin ja Grimmarkin vanhojen kappaleiden pohjalta. He aloittivat pieness\xc3\xa4 Topz Recording -studiossa. Grimmark soitti kaikkia soittimia ja Liljegren lauloi. Nauhoitukset kestiv\xc3\xa4t kuukausia, koska he nauhoittivat vain 4\xe2\x80\x935 tuntia p\xc3\xa4iv\xc3\xa4ss\xc3\xa4. Levyll\xc3\xa4 oli mukana pari vierailijaa. Yhtyeen teki tietenkin mieli my\xc3\xb6s keikoille, joille luonnollisesti kahden miehen yhtye tarvitsi lis\xc3\xa4miehityst\xc3\xa4. Yhtye esiintyi Ung Kraft-festivaaleilla maaliskuussa 1997 ja mukana olivat Jakob Persson (basso), Martin Cla\xc3\xa9sson (kosketinsoittimet) sek\xc3\xa4 Fredrik Junhammar (rummut). Persson ja Cla\xc3\xa9sson liittyiv\xc3\xa4t my\xc3\xb6hemmin Narnian vakiokokoonpanoon._NEWLINE_Awakening-albumi julkaistiin 18. hein\xc3\xa4kuuta 1997 Japanissa. Nuclear Blast -levy-yhti\xc3\xb6 julkaisi levyn Euroopassa helmikuussa 1998. Narnia oli Hammerfallin ohella ensimm\xc3\xa4isi\xc3\xa4 melodista metallia soittavia yhtyeit\xc3\xa4 Nuclear Blastilla. Levyn julkaisun j\xc3\xa4lkeen Narnia esiintyi Ruotsissa ja Saksassa ja huhtikuussa Suomessa Stratovariuksen l\xc3\xa4mmittelij\xc3\xa4n\xc3\xa4 Turussa ja Helsingiss\xc3\xa4._NEWLINE_Kes\xc3\xa4ll\xc3\xa4 1998 aloitettiin Long Live the King -levyn nauhoitukset. T\xc3\xa4ll\xc3\xa4 kertaa mukana oli kokonainen yhtye: Liljegren, Grimmark, Persson, Cla\xc3\xa9sson ja Andreas Johansson. Nauhoitusten p\xc3\xa4\xc3\xa4tytty\xc3\xa4 syyskuun lopulla Narnia matkusti Saksaan, miss\xc3\xa4 se esiintyi yhteisell\xc3\xa4 kiertueella Black Symphonyn ja Dion kanssa. Long Live the King julkaistiin 1999. Levynjulkaisukeikka Ruotsissa, Narnian kotikaupungissa J\xc3\xb6nk\xc3\xb6pingiss\xc3\xa4, myytiin loppuun ja satoja ihmisi\xc3\xa4 j\xc3\xa4i ulkopuolelle._NEWLINE_Seuraavan levyn nauhoitukset aloitettiin maaliskuussa 2000. Long Live the King \xc3\xa4\xc3\xa4nitettiin Berghem Studiossa ja siell\xc3\xa4 aloitettiin my\xc3\xb6s Desert Landin teko. Grimmarkilla oli rakenteilla oma studio, Dream Factory, jossa levyn \xc3\xa4\xc3\xa4nitykset tehtiin loppuun. Ainoa vierailija levyll\xc3\xa4 on taustoja laulanut P\xc3\xa4r Hagstr\xc3\xb6m. Levy julkaistiin joulukuussa Japanissa ja vuoden 2001 helmikuussa Euroopassa. J\xc3\xb6nk\xc3\xb6pingiss\xc3\xa4 pidettiin kaksi konserttia samana iltana, jotta kaikki fanit mahtuisivat mukaan._NEWLINE_Syksyll\xc3\xa4 2001 basisti Perssonin tilalle tuli Andreas Olsson. Olsson oli jo aiemmin soittanut Liljegrenin toisessa yhtyeess\xc3\xa4, Wisdom Callissa. Seuraavan levyn kappaleiden tekoa aloiteltiin. The Great Fall -albumia nauhoitettiin p\xc3\xa4tkiss\xc3\xa4 kev\xc3\xa4\xc3\xa4st\xc3\xa4 2002 alkuvuoteen 2003. T\xc3\xa4st\xc3\xa4 levyst\xc3\xa4 eteenp\xc3\xa4in Liljegren on menty\xc3\xa4\xc3\xa4n naimisiin esiintynyt nimell\xc3\xa4 Rivel. Levyll\xc3\xa4 vierailivat Eric Clayton Saviour Machinesta ja Anders Johansson Hammerfallista._NEWLINE_Martin Cla\xc3\xa9sson j\xc3\xa4tti yhtyeen kev\xc3\xa4\xc3\xa4ll\xc3\xa4 2003. H\xc3\xa4nt\xc3\xa4 tuuraamaan tuli Linus K\xc3\xa5se. Samana kev\xc3\xa4\xc3\xa4n\xc3\xa4 taltioitiin live-DVD Saksan Owenissa. _NEWLINE_9. huhtikuuta 2008 Narnia aloitti uuden albumin \xc3\xa4\xc3\xa4nitykset. 29. huhtikuuta j\xc3\xa4lleen Liljegreniksi muuttunut Christian Rivel ilmoitti j\xc3\xa4tt\xc3\xa4v\xc3\xa4ns\xc3\xa4 yhtyeen, koska h\xc3\xa4n kaipasi lomaa musiikista. 29. elokuuta yhtye ilmoitti MySpace-sivuillaan, ett\xc3\xa4 uudeksi laulajaksi on liittynyt Germ\xc3\xa1n Pascual. H\xc3\xa4n on kotoisin Rio de Janeirosta, Brasiliasta, mutta muutti Ruotsiin nuoruudessaan. Aiemmin h\xc3\xa4n on vaikuttanut yhtyeiss\xc3\xa4 Minds Eye ja Mendez._NEWLINE_24. helmikuuta 2009 yhtye ilmoitti, ett\xc3\xa4 uusi albumi nimelt\xc3\xa4\xc3\xa4n Course of a Generation, julkaistaan Euroopassa 24. hein\xc3\xa4kuuta Massacre Recordsin kautta._NEWLINE_15. huhtikuuta 2010 Carl-Johan Grimmark ilmoitti yhtyeen MySpace-blogissa Narnian lopettavan toimintansa.'